Последице за Бугарску су након ове битке биле катастрофалне. Пошто је остала без помоћи савезника, 13. јуна 1913. године, Румунија и Турска су отпочеле ратне операције на незаштићеним бугарским границама. У том нападу Румунија је добила јужну Добруџу, а Турска је повратила Једрене изгубљене у Првом балканском рату, које је Бугарска освојила уз помоћ Србије. Поражена Бугарска је крајем јула затражила од балканских савезника потписивање примирја. Месец дана после избијања сукоба, 10. августа исте године, закључен је Букурешки мир. По том споразуму Србија је задржала све територије које је добила у рату против Турске, Црна Гора је добила Васојевиће, део Метохије, Старог Влаха и Рашке, Грчка је добила јужну Македонију и део Тракије. Бугарској, као једином губитнику, остало је само део Беломорског приморја, које је освојила у претходном рату.